b"\n_START_ARTICLE_\nRavensbourne\n_START_PARAGRAPH_\nRavensbourne er en bielv til Themsen i det s\xc3\xb8rlige London, der den renner gjennom bydelene Bromley, Greenwich og Lewisham. Den er omkring 17,5\xc2\xa0km lang, og tar opp vann fra et omr\xc3\xa5de fra 180\xc2\xa0km\xc2\xb2._NEWLINE_Elven har sitt utspring ved Caesar's Well i Keston, omkring tre km s\xc3\xb8r for Bromley. Den renner f\xc3\xb8rst nordover, og det f\xc3\xb8rste stykket g\xc3\xa5r gjennom allmenninger, inkludert Hayes Common og Bromley Common. Den n\xc3\xa5r s\xc3\xa5 utkanten av Bromley. Etter dette g\xc3\xa5r den tildels i underjordiske kanaler._NEWLINE_Ved Catford renner Pool inn i Ravensbourne, og litt senere m\xc3\xb8ter den ogs\xc3\xa5 Quaggy og flere mindre bekker. Det siste stykket p\xc3\xa5virkes elven av tidevann; denne delen kalles ogs\xc3\xa5 Deptford Creek. Ravensbourne renner inn i Themsen ved Greenwich Reach nord\xc3\xb8st for Deptford.\n_START_SECTION_\nHistorie\n_START_PARAGRAPH_\nDomesday Book nedtegnet elleve kornm\xc3\xb8ller langs Ravensbourne p\xc3\xa5 1000-tallet. John Evelyn fra London, kjent for sine dagb\xc3\xb8ker, kj\xc3\xb8pte fra Beecher-familien en av disse m\xc3\xb8llene, Brookmills, i 1668 for \xc3\xa5 male opp fargepigmenter. Den ble senere benyttet av selskapet Kent Waterworks og ble til sist revet p\xc3\xa5 1850-tallet._NEWLINE_17. juni 1479 stod slaget ved Deptford Bridge mellom korniske oppr\xc3\xb8rere og kongelige styrker. Slaget endte i fullstendig nederlag for oppr\xc3\xb8rerne, og dermed slutten p\xc3\xa5 det korniske oppr\xc3\xb8ret._NEWLINE_Fra det 16. \xc3\xa5rhundre holdt mange mindre skipsbyggerier til langs elven p\xc3\xa5 grunn av n\xc3\xa6rheten til marineverftet Henrik VIII opprettet i Deptford. Elizabeth I adlet Francis Drake ombord p\xc3\xa5 \xc2\xabGolden Hind\xc2\xbb p\xc3\xa5 Deptford Creek da han i 1580 kom tilbake fra sin jordomseiling. Skipet l\xc3\xa5 p\xc3\xa5 elven inntil det br\xc3\xb8t sammen. Marineverftet ble nedlagt i 1869._NEWLINE_Det l\xc3\xa5 tidligere en stor kraftstasjon ved elven; denne er n\xc3\xa5 revet og i 2000-\xc3\xa5rene begynte en nyutvikling av omr\xc3\xa5det utenfor Deptford."